Għandna d-dmir, bħala membri parlamentari fuq il-bank tal-Oppożizzjoni, li nkunu b'saħħitna. Li nkunu nafu li aħna parti minn partit li għandu prinċipji, li ngħarfu li rridu nżommu sod magħna nfusna u mal-ħidma li l-pajjiż jippretendi minna. M'hemmx dubju li, wara snin fil-Gvern, kien hemm xi mument meta l-Partit Nazzjonalista kellu ma jibqax bis-salib tal-poter fuqu. Dan jista' jkun iebes għal diversi, però fih ukoll il-vantaġġi tiegħu. Bħala bnedmin li nħarsu li nkunu rilevanti u għodda għall-bidla t-tajba, allura ngħarfu li rridu nkunu preparati li naħdmu u nistinkaw minn fejn inkunu qegħdin. Għandna issa l-ħin li ngħarfu sewwa dak li wettaqna, dak li aħna u nibdew it-triq lejn fejn irridu mmorru. Għalkemm ix-xenarju politiku, għal min jgħarfu, huwa diġà kkargat iżżejjed b'wisq politika, b'arroganza ġdida fuq naħa u b'fissazzjonijiet ta' partiġjaniżmu fuq l-oħra, xorta ma nistgħux niġru. Huwa minnu li, maġġoranza bħal din, ebda partit politiku ma kellu. Huwa naturali li min għandu din warajh iħoss li ħadd ma jista', u la jmerih u wisq anqas li jgħelbu. U, sa ċertu punt, għandu raġun. Ikun żball li naħsbu li f'daqqa waħda, min ivvota mod wara li ħasibha sew, issa ser idawwar it-triq ħabta u sabta. Min diġà qiegħed joħlom, ikun aħjar għalih jekk iżomm saqajh mal-art għax jekk dan il-Gvern diġà biddel lil kull persuna f'xi post ta' rilevanza proprju biex ikunu "tiegħu" u kemm jista' jkun viċin il-partit, nistgħu nimmaġinaw x'inhuwa ġej għalina fix-xhur li ġejjin. Għalhekk, l-ewwel u qabel kollox, irridu nkunu Oppożizzjoni qawwija, soda u waħda li tifhem dak li hu għaddej. Tifhem u, fl-istess ħin, tidħol iktar f'qoxritha tirrifletti fuq dak li mar mar, mhux proprju f'postu, fl-amministrazzjoni tagħha. Għalija, l-formazzjoni politika tagħna għandha tingħata prijorità. Għarfien tal-fatt li aħna partit demokristjan fiċ-ċentru tal-politika. Kien ċar li, fl-aħħar leġislatura, kien hemm min telaq u mar wisq fuq il-lemin. Il-valuri tagħna ma ġewx imħaddma u, anzi, xi wħud abbandunawhom. Uħud daħħlu lilhom infushom fil-ħsieb li hemm xi debbulizza li tkun nisrani fil-politika u ppruvaw ikunu bil-kontra, bla kejl veru tal-qalb tal-bniedem u ta'dak li l-politika hija verament. Għodda għas-servizz tal-pajjiż u mhux għall-vanaglorja jew għar-rinkarnazzjoni ta' xi mexxej suppost "glorjuż". M'għandniex minn x'hiex nistħu. Għandna dokument tal-Fehmiet Bażiċi li jagħmlilna ħafna ġiet u li huwa kalamita għal ħafna fl-elettorat nazzjonali. Irridu nidħlu iktar fil-fond biex nanalizzaw il-pożizzjoni li sarrfet f'suċċess elettorali, wieħed wara l-ieħor. Irbaħna wkoll diversi appuntamenti elettorali għax konna l-partit fejn l-ekonomija kienet għas-servizz tal-bniedem. Konna dawk li naraw direttament x'inhuma s-sinjali taż-żminijiet u naħdmu 'l quddiem. Biddilna ħafna, u forsi anke aħna stess ma fhimniex sewwasew x'kien qiegħed ikun l-effett ta' dan it-tibdil fis-soċjetà. Għamilna sew li biddilna, li rriformajna u li stinkajna. Uħud minna ssagrifikaw ħajjithom, il-familja u l-karriera tagħhom u dan iġib miegħu progress li mhux neċessarjament jintgħaraf, anke minn min ikun qiegħed iwettqu. Għalhekk huwa tajjeb li, issa li qegħdin fl-Oppożizzjoni, naraw u nifhmu kemm jista' jkun sewwa direttament u billi niddiskutu aħna barra u ġewwa biex nirreġistraw l-effetti ta' ħidmietna. Mhux biss dan, imma dan il-Gvern daqt ser jibda jimxi u hawn irridu naraw x'effett id-deċiżjonijiet li ser jieħu ser ikollhom fuq is-soċjetà u dak li għamilna. Hemm bżonn li nibdew nieħdu kejl sabiex ikollna l-passi neċessarji lejn programm ta' ħidma tal-partit. Inkunu fejn inkunu, għandna nkunu ċari f'dak li rridu u ninsistu għalih, anke jekk qegħdin fl-Oppożizzjoni. Ir-rispett li l-poplu jirriserva lejna jiġi proprju minn kemm aħna kapaċi nsarrfu dan b'attenzjoni. F'din l-Elezzjoni Ġenerali l-poplu għażel li jafda partit, avolja ma kienx jaf x'sewwasew sejjer iwettaq. Ngħdin li din l-okkażjoni ma terġax tirrepeti ruħha. Il-pajjiż irid ikun jaf, bil-preċiż, iktar u iktar meta minn dak li qe dnaraw ser ikollna l-possibiltà ta' ekonomija li ma tibqax proprju fil-pożizzjonijiet li għandha. Irridu nifhmu li, għalkemm għal uħud kienet mossa politika tajba li ma tgħidx x'ser twettaq, fir-realtà kienet debbulizza. Il-poplu ried ikun u jibqa' jrid ikun ċert f'dak li sejjer jidħol għalih. Ngħid iktar u iktar wara li jibda jduq lil dan il-Gvern. Għal dan, il-partit diġà qabad toroq ta' analiżi tajba. Il-Kumitat Parlamentari li jħares lejn il-parti ta' isfel tal-pajjiż naħseb li huwa wieħed minnhom. Għandu jservi ta' forum ta' diskussjoni, preparazzjoni aqwa u direzzjoni. Aħna stess nidħlu fix-xenarju politiku attwali mhux bħala partit bla programm. Għandna diġà wieħed u anzi għandna snin ta' esperjenza li m'għandhiex tintilef. Ma nippruvawx nivvintaw ir-rota, imma nissudaw dak li għandna. Il-politiċi li kellna, il-persuni li servew b'sagrifiċċji kbar għalihom u għall-familji tagħhom huma minjiera tad-deheb għalina li qegħdin fil-politika llum. Hemm bżonn nagħtu ġieħ u nirrispettaw l-intelliġenza tagħhom. M'aħniex partit li qed jitlaq b'kap ġdid wara ħames snin fl-Oppożizzjoni, imma mill-ewwel. Irridu nduru għar-riżorsi li għandna u nħaddmuhom. Irridu nsostnu r-reputazzjoni t-tajba tagħna mal-poplu billi naħdmu għas-sewwa bl-istrument tal-valuri demokratiċi nsara tagħna. M'hemmx bżonn ġiri bla sens, imma riflessjoni tajba. Għax għandna dmir nassiguraw ħidma tajba – waħda li fiha nkunu Oppożizzjoni soda.
Oppożizzjoni soda